Document ID: 32006R1782

NEUVOSTON ASETUS (EY) N:o 1782/2006,
annettu 20 päivänä marraskuuta 2006,
asetusten (EY) N:o 51/2006 ja (EY) N:o 2270/2004 muuttamisesta eräiden kalakantojen kalastusmahdollisuuksien ja niihin liittyvien edellytysten osalta
EUROOPAN UNIONIN NEUVOSTO, JOKA
ottaa huomioon Euroopan yhteisön perustamissopimuksen,
ottaa huomioon elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002 (1) ja erityisesti sen 20 artiklan,
ottaa huomioon turskakantojen elvytystoimenpiteistä 26 päivänä helmikuuta 2004 annetun neuvoston asetuksen (EY) N:o 423/2004 (2) ja erityisesti sen 8 artiklan,
ottaa huomioon komission ehdotuksen,
sekä katsoo seuraavaa:
(1)
Asetuksella (EY) N:o 51/2006 (3) neuvosto on vahvistanut yhteisön vesialueilla ja yhteisön aluksiin sellaisilla muilla vesialueilla, joilla sovelletaan saalisrajoituksia, sovellettavat eräiden kalakantojen ja kalakantaryhmien kalastusmahdollisuudet ja niihin liittyvät ehdot vuodelle 2006.
(2)
Jättiläishain ja valkohain kalastaminen, pitäminen aluksella, jälleenlaivaus ja purkaminen olisi kiellettävä kaikilla EY:n vesillä, EY:n ulkopuolisilla vesillä ja kansainvälisillä vesillä kyseisten lajien säilyttämiseksi ja suojelemiseksi annettujen kansainvälisten sitoumusten, kuten muuttavien luonnonvaraisten eläinten suojelemisesta tehdyn yleissopimuksen ja luonnonvaraisen eläimistön ja kasviston uhanalaisten lajien kansainvälistä kauppaa koskevan yleissopimuksen perusteella.
(3)
Ottaen huomioon valkoturskasaaliiden tämänhetkisen tason Pohjanmeren teollisessa kalastuksessa, huomattava osa valkoturskasta muodostuvista sallituista sivusaaliista voidaan siirtää ihmisravinnoksi tarkoitetun Pohjanmeren valkoturskan kiintiöön kalastusmahdollisuuksien kokonaismäärää lisäämättä.
(4)
Yhteisön ja Islannin välillä 20 päivänä helmikuuta 2006 käydyissä neuvotteluissa päästiin sopimukseen kiintiöistä, jotka Islannin alukset voivat kalastaa 30 päivänä huhtikuuta 2006 mennessä yhteisön sekä Tanskan hallituksen ja Grönlannin maakuntahallituksen välillä tehdyn sopimuksen mukaisesti, sekä kiintiöistä, jotka Islannin talousalueella punasimppua kalastavat yhteisön alukset voivat kalastaa heinäkuun ja joulukuun välisenä aikana. Tämä järjestely olisi saatettava osaksi yhteisön oikeusjärjestystä.
(5)
”Alueellaolopäivän” määritelmää olisi täsmennettävä pyyntiponnistusrajoitusten moitteettoman soveltamisen varmistamiseksi silloin kun kyseessä ovat alusten pyyntiponnistukset tiettyjen kantojen elvyttämisen yhteydessä.
(6)
Olisi tehtävä eräiden sellaisten pyydystyyppien käyttöä koskevia muutoksia, joihin ei sovelleta erityisedellytyksiä aluksen alueellaolopäivien enimmäismäärän osalta tiettyjen kantojen elvyttämisen yhteydessä.
(7)
Aluksia, jotka kuuluvat kalastuslupien automaattista peruuttamista koskevaan järjestelmään, olisi kannustettava käyttämään Pohjanmerellä valikoivampia pyydyksiä. Tämä olisi otettava huomioon myönnettyjen alueellaolopäivien lukumäärän osalta.
(8)
On tarpeen täsmentää, että jos vuoden aikana käytetään useampaa kuin yhtä pyydysluokkaa, näihin pyydysluokkiin kuuluvaa pyydystä ei voi käyttää, jos sille vahvistettu merelläolopäivien kokonaislukumäärä on ylitetty.
(9)
Englannin kanaalin länsiosan kielikampelan elvyttämisen yhteydessä kalastaviin aluksiin olisi voitava soveltaa poikkeusta, joka koskee erityisedellytysten mukaista kalastuspäivien enimmäismäärää. Asiaan liittyviä sääntöjä olisi sen vuoksi selkeytettävä.
(10)
Alueellaolopäivän määritelmän muutoksen vuoksi on tarpeen täsmentää poikkeusta, jota sovelletaan preijausvaatimuksiin pyyntiponnistuksen osalta silloin, kun kyseessä on Englannin kanaalin länsiosan kielikampelan elvyttäminen.
(11)
Puolalla on vuoden 2003 liittymisasiakirjan liitteen XII mukaisesti oikeus silli/silakkakiintiöön ICES-alueilla I ja II. Tämä olisi otettava huomioon lisenssejä ja kalastuslupia koskevien määrällisten rajoitusten osalta.
(12)
Tekstiin olisi tehtävä joitakin toimituksellisia parannuksia.
(13)
Asetuksella (EY) N:o 2270/2004 (4) neuvosto on vahvistanut yhteisön aluksiin sovellettavat eräiden syvänmeren kalakantojen kalastusmahdollisuudet vuosille 2005 ja 2006.
(14)
Yhteisön ja Norjan 31 päivänä tammikuuta 2006 käymien neuvottelujen johdosta ja tieteellisten lausuntojen perusteella lestikalan kalastus olisi rajoitettava ICES-alueella III, Norjan vedet mukaan luettuina, vuosien 1996-2003 keskisaaliiseen. Tämä rajoitus olisi sisällytettävä asetukseen (EY) N:o 2270/2004.
(15)
Asetukset (EY) N:o 51/2006 ja (EY) N:o 2270/2004 olisi sen vuoksi muutettava,
ON ANTANUT TÄMÄN ASETUKSEN:
1 artikla
Asetuksen (EY) N:o 51/2006 muutokset
Muutetaan asetus (EY) N:o 51/2006 seuraavasti:
(1)
Lisätään 5 artiklaan kohta seuraavasti:
”8. Kielletään yhteisön aluksilta seuraavien lajien kalastaminen, pitäminen aluksella, jälleenlaivaus ja purkaminen kaikilla yhteisön vesillä ja yhteisön ulkopuolisilla vesillä:
-
jättiläishai (Cetorhinus maximus)
-
valkohai (Carcharodon carcharias).”
(2)
Korvataan 7 artiklan 1 kohdan toinen luetelmakohta seuraavasti:
”-
ICES-alueiden VIII c ja IX a, Cádizinlahtea lukuun ottamatta, kummeliturskan ja keisarihummerin hallinnoinnissa sovelletaan liitettä II B.”
(3)
Korvataan 7 artiklan 1 kohdan neljäs luetelmakohta seuraavasti:
”-
ICES-alueiden II a (EY:n vedet), III a ja suuralueen IV tuulenkalakantojen hallinnoinnissa sovelletaan liitettä II D.”
(4)
Lisätään 10 artiklaan kohta seuraavasti:
”Yhteisön alukset saavat kalastaa Islannin lainkäyttövaltaan kuuluvilla vesialueilla ainoastaan seuraavat koordinaatit yhdistävien suorien linjojen rajaamalla alueella:
Lounaisalue
1.
63° 12' N ja 23° 05' W, 62° 00' N ja 26° 00' W,
2.
62° 58' N ja 22° 25' W,
3.
63° 06' N ja 21° 30' W,
4.
63° 03' N ja 21° 00' W - tästä 180° 00' S;
Kaakkoisalue
1.
63° 14' N ja 10° 40' W,
2.
63° 14' N ja 11° 23' W,
3.
63° 35' N ja 12° 21' W,
4.
64° 00' N ja 12° 30' W,
5.
63° 53' N ja 13° 30' W,
6.
63° 36' N ja 14° 30' W,
7.
63° 10' N ja 17° 00' W - tästä 180° 00' S.”
(5)
Korvataan 13 artikla seuraavasti:
”13 artikla
Lupa
1. Barbadoksen, Guyanan, Japanin, Etelä-Korean, Norjan, Surinamen, Trinidad ja Tobagon tai Venezuelan lipun alla purjehtivat kalastusalukset ja Färsaarilla rekisteröidyt kalastusalukset saavat pyytää yhteisön vesialueilla saaliita liitteessä I asetettujen saalisrajoitusten rajoissa sekä 14, 15 ja 16 sekä 19-25 artiklassa säädettyjen edellytysten mukaisesti.
2. Kielletään kolmansien maiden kalastusaluksilta seuraavien lajien kalastaminen, pitäminen aluksella, jälleenlaivaus ja purkaminen kaikilla yhteisön vesillä:
-
jättiläishai (Cetorhinus maximus)
-
valkohai (Carcharodon carcharias).”
(6)
Muutetaan liitteet I A, I B, II A, II B, II C ja IV tämän asetuksen liitteessä I olevan tekstin mukaisesti.
2 artikla
Asetuksen (EY) N:o 2270/2004 muuttaminen
Muutetaan asetuksen (EY) N:o 2270/2004 liite tämän asetuksen liitteessä II olevan tekstin mukaisesti.
3 artikla
Voimaantulo
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä marraskuuta 2006.

Labels: 11
6